|  |  |  |  |  |  |
| --- | --- | --- | --- | --- | --- |
| **Rapporterende enhet:** | **Helsam** | **Rapportert av:** | **Terje P. Hagen**  **Knut Tore Stokke** | **Periode:**  **T1 - 2022** |  |

# Ledelsesvurdering Helsam 1. tertial 2022

Første tertial 2022 har vært preget av en etterlengtet fjerning av pandemitiltak og overgang til normal drift i både undervisning og forskning. Det har tatt noe tid, men vi opplever ved utgangen av tertialet å være tilbake til en normalsituasjon.

På forskningssiden gleder vi oss over en god utvikling i EU-finansiering og vil særlig trekke fram ERC-advanced grant til Jan Helge Solbakk og et nytt koordinatorprosjekt til Yuichi Mori.

På instituttnivå har vi i tillegg til pandemihåndtering jobbet videre med utviklingen av nytt masterprogram i folkehelse og epidemiologi som vi har forhåpninger til at vil bli vedtatt opprettet før sommeren.

Vi hadde planlagt å gå inn en nærmere diskusjon av avdelings- og ledelsesstruktur i løpet av vinteren, men dette arbeidet ble i første omgang forsinket som følge av et ønske om avklaring av om det blir opprettet et nytt masterprogram. I tillegg så har det nå dukket opp en potensiell mulighet for samlokalisering av instituttet som i tilfelle vil gi helt andre muligheter for både organisering, ledelse og støttefunksjoner enn det dagens situasjon gir. Vi har derfor utsatt videre arbeid med avdelingsstruktur.

Bevilgningsøkonomien til instituttet har over tid vært preget av stramme tiltak for å fjerne det akkumulerte overforbruket som oppstod i kjølvannet av omleggingen av fakultets fordelingsmodell. Akkumulert resultat etter første tertial viser et ikke ubetydelig mindreforbruk og åpner for at innsparingstiltakene gradvis kan reduseres. Vi vil i løpet av våren oppdatere LUFFE som er vårt interne system for sammenhengen mellom undervisningsbehov og tilgjengelig kapasitet i den enkelte avdeling. Selv om det økonomiske handlingsrommet er forbedret så ser vi at det neppe er tilstrekkelig til å sørge for at vi er i balanse mellom behov og kapasitet. Vi vil derfor jobbe videre med hvordan vi kan effektivisere på behovssiden.

Dato: 18.5.22

Terje P. Hagen Knut Tore Stokke  
instituttleder administrasjonssjef